Moontlik slegte nuus oor petrolprysArgieffoto (Foto: Megan Swart, Maroela Media) Die Automobiel-Assosiasie (AA) voorspel slegte nuus vir motoriste in Februarie met die prys van diesel, petrol en paraffien wat na alle verwagting gaan styg. Gegrond op ongeouditeerde data van die Sentrale Energiefonds, is die verwagting tans dat die prys van 95-oktaan-petrol met 52c per liter gaan styg en 93-oktaan-petrol met 57c per liter. Die prys van diesel sal na verwagting met tussen 22c en 33c per liter styg en die prys van paraffien met 38c per liter. Die prysstyging van internasionale petroleumprodukte is die hoofoorsaak van die verwagte styging in plaaslike brandstofpryse, terwyl die rand se verstewiging teen die Amerikaanse dollar hierdie stygings met tussen 10c en 14c op alle soorte brandstof beperk. “Enige verhogings in brandstofpryse nou – op ŉ tydstip wat Suid-Afrikaners onder meer met finansiële druk en beurtkrag worstel – is onwelkom. Ons wil weer ’n beroep op die regering doen om die brandstofprysstruktuur te hersien met die oog daarop om maniere te vind om hierdie en ander moontlike verhogings in die toekoms te verhoed,” sê die AA. Die AA sê die minister van finansies, Enoch Godongwana, het verlede jaar gehoor gegee aan oproepe om nie die brandstofheffing te verhoog nie. “Ons doen ŉ beroep op die minister om dieselfde roete te volg wanneer hy vanjaar sy begrotingsrede lewer en om die uitwerking van die verhoging van hierdie belasting op alle Suid-Afrikaners te oorweeg. “Verbruikers kan eenvoudig nie meer prysskokke bekostig nie en in ag genome die naderende 18,65%-verhoging in kragtariewe, sal ŉ verhoging van die heffings persoonlike finansies ’n massiewe knou gee.”